Document ID: 32003L0082

Komission direktiivi 2003/82/EY,
annettu 11 päivänä syyskuuta 2003,
neuvoston direktiivin 91/414/ETY muuttamisesta kasvinsuojeluaineita koskeviin erityisiin vaaroihin ja varotoimenpiteisiin liittyvien vakiolausekkeiden osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(1), sellaisena kuin se on viimeksi muutettuna komission direktiivillä 2003/81/EY(2), ja erityisesti sen 16 artiklan ja 18 artiklan 2 kohdan,
sekä katsoo seuraavaa:
(1) Vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetussa neuvoston direktiivissä 67/548/ETY(3), sellaisena kuin se on viimeksi muutettuna komission direktiivillä 2001/59/EY(4), säädetään, että vaarallisia aineita ei saa saattaa markkinoille, ellei niiden merkinnöissä ilmaista vakiolausekkein erityisiä vaaroja (R-lausekkeet) ja aineen turvallista käyttöä (S-lausekkeet).
(2) Direktiivissä 91/414/ETY säädetään kutakin kasvinsuojeluainetta koskevasta luvasta, joka myönnetään kussakin jäsenvaltiossa tehtävän arvioinnin perusteella. Mainitussa direktiivissä säädetään myös, että jäsenvaltioiden on säädettävä, että tehoaineita saa saattaa markkinoille ainoastaan, jos ne on luokiteltu, pakattu ja merkitty direktiivin 67/548/ETY mukaisesti.
(3) Valmisteiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 31 päivänä toukokuuta 1999 annettua Euroopan parlamentin ja neuvoston direktiiviä 1999/45/EY(5), sellaisena kuin se on muutettuna komission direktiivillä 2001/60/EY(6), sovelletaan kasvinsuojeluaineisiin. Direktiivissä 1999/45/EY säädetään, että kyseisen direktiivin säännöksiä on sovellettava direktiivin 91/414/EY soveltamisalaan kuuluviin valmisteisiin 30 päivästä heinäkuuta 2004 alkaen.
(4) Direktiivissä 91/414/ETY säädetään, että kasvinsuojeluaineiden pakkausten on täytettävä tietyt merkintöjä koskevat vaatimukset; pakkauksesta on muun muassa käytävä ilmi ihmisille, eläimille tai ympäristölle aiheutuvien erityisten vaarojen luonne ilmaistuina vakiolausekkein, jotka valitaan tarpeen mukaan mainitun direktiivin liitteessä IV olevista lausekkeista. Koska kyseistä liitettä ei ole vielä laadittu, on aiheellista sisällyttää tällaisten vakiolausekkeiden luettelo mainitun direktiivin liitteeseen IV.
(5) Direktiivissä 91/414/ETY säädetään, että kasvinsuojeluaineiden pakkauksista on käytävä ilmi varotoimenpiteet ihmisten, eläinten tai ympäristön suojelemiseksi ilmaistuina vakiolausekkein, jotka valitaan tarpeen mukaan liitteessä V olevista lausekkeista. Koska kyseistä liitettä ei ole vielä laadittu, on aiheellista sisällyttää tällaisten vakiolausekkeiden luettelo mainitun direktiivin liitteeseen V.
(6) Direktiivissä 1999/45/EY säädetään, että mainitun direktiivin valmisteiden luokitusta ja merkintöjä koskevia yleisiä periaatteita sovelletaan direktiivin 67/548/ETY liitteessä VI määriteltyjen perusteiden mukaisesti. Direktiivin 67/548/ETY liitteessä VI vahvistetut, aineen luontaisiin ominaisuuksiin pohjautuvat perusteet eivät ole ehkä riittäviä kasvinsuojeluaineiden käytöstä mahdollisesti aiheutuvien erityisten vaarojen kuvailemista varten. Näin ollen direktiivin 91/414/ETY liitteissä IV ja V vahvistettavilla erityisillä vaaroja ja varotoimenpiteitä koskevilla vakiolausekkeilla pitäisi pystyä kuvailemaan riittävästi kasvinsuojeluaineiden käytöstä mahdollisesti aiheutuvia erityisiä vaaroja ja toteutettavia varotoimia.
(7) Direktiivin 91/414/ETY liitteissä IV ja V vahvistettavat erityisiä vaaroja ja varotoimia koskevat vakiolausekkeet olisi valittava kyseisiä aineita sisältävistä tehoaineista jäsenvaltioiden mainitun direktiivin mukaisesti tekemän arvioinnin perusteella. Näin ollen on asianmukaista, että jäsenvaltioille annetaan yksittäisen tehoaineen direktiivin 91/414/ETY liitteeseen I sisällyttämisen jälkeen kohtuullinen määräaika voimassa olevien lupien uudelleentarkastelua ja mainitun direktiivin liitteissä IV ja V olevien säännösten täytäntöönpanoa varten lupia myöntäessään.
(8) Liitteiden IV ja V yhdenmukaistetut lausekkeet luovat perustan 16 artiklan 1 kohdan k, l, m ja n alakohdan mukaisille käyttöä koskeville lisä- ja erityisohjeille.
(9) Mikrobiologisia tehoaineita sisältävien kasvinsuojeluaineiden luokittelemista ja merkitsemistä varten olisi myös otettava käyttöön yhdenmukaistettu järjestelmä.
(10) Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Sisällytetään tämän direktiivin liitteissä I ja II olevat tekstit direktiivin 91/414/ETY liitteisiin IV ja V.
2 artikla
Jäsenvaltioiden on saatettava tämän direktiivin 1 artiklan noudattamisen edellyttämät lait, asetukset ja hallinnolliset määräykset voimaan viimeistään 30 päivänä heinäkuuta 2004. Niiden on ilmoitettava näistä toimenpiteistä komissiolle viipymättä.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten tällaiset viittaukset tehdään.
3 artikla
Jäsenvaltioiden on tarkasteltava tämän direktiivin liitteessä III lueteltuja tehoaineita sisältävien kasvinsuojeluaineiden lupia.
Jäsenvaltioiden on pantava direktiivin 91/414/ETY liitteiden IV ja V säännökset täytäntöön tämän direktiivin liitteessä III lueteltujen tehoaineiden osalta mainitussa liitteessä olevassa aikataulussa täytäntöönpanoa varten vahvistettuun määräpäivään mennessä.
Jos kasvinsuojeluaine sisältää useampaa tehoainetta, joille on täytäntöönpanoa varten eri määräpäivät, sovelletaan viimeisintä määräpäivää.
4 artikla
Tämä direktiivi on osoitettu kaikille jäsenvaltioille.
Tehty Brysselissä 11 päivänä syyskuuta 2003.

Labels: 0
3
6